b'\n_START_ARTICLE_\nMastergrad\n_START_PARAGRAPH_\nMastergrad er i mange land betegnelsen p\xc3\xa5 en h\xc3\xb8yere grads utdanning, som regel av 5-6 \xc3\xa5rs varighet totalt. Graden er vanligvis det andre niv\xc3\xa5et i en utdanning ved et universitet eller h\xc3\xb8gskole. Graden kan v\xc3\xa6re undervisnings- og eksamensbasert i sin helhet, bare basert p\xc3\xa5 oppgaveskriving (det er da som regel snakk om 1\xe2\x80\x932 \xc3\xa5rige grader man tar p\xc3\xa5 toppen av annen utdannelse) eller, som oftest, basert p\xc3\xa5 en kombinasjon av undervisning/eksamen og oppgaveskriving. I Norge omfatter mastergrader en masteroppgave som vanligvis er normert til et eller to semestres arbeid. Den norske betegnelsen kommer av det engelske ordet master (norsk: \xc2\xabmester\xc2\xbb). Betegnelsen mastergrad brukes ogs\xc3\xa5 gjerne som en generell betegnelse p\xc3\xa5 utdannelser av dette omfanget, uavhengig av de eksakte gradsbetegnelsene; dette gjelder s\xc3\xa6rlig i internasjonale sammenhenger der lokale og lite kjente betegnelser m\xc3\xa5 oversettes til mer kjente begreper. I Norges brukes gjerne uttrykket eksamen av h\xc3\xb8yere grad som generell betegnelse p\xc3\xa5 dette niv\xc3\xa5et.\n_START_SECTION_\nMastergrader i Norge\n_START_PARAGRAPH_\nBetegnelsen ble frem til den norske kvalitetsreformen i 2003 lite brukt ved norske universiteter, men som en konsekvens av kvalitetsreformen er mange av de tidligere titlene og gradene avskaffet og erstattet av mastergrader og bachelorgrader. Mastergraden tildeles ved b\xc3\xa5de h\xc3\xb8gskoler og universiteter i Norge._NEWLINE_Mastergraden kan enten f\xc3\xa5es ved en studiemodell p\xc3\xa5 3 \xc3\xa5r (Bachelorgrad) + 2 \xc3\xa5r, eller direkte ved en 5-\xc3\xa5rig h\xc3\xb8yere utdanning. Totalt sett best\xc3\xa5r en mastergrad normalt av 300 studiepoeng, d.s.s. 100 vekttall._NEWLINE_Norske mastergrader blir ofte oversatt til Master of Philosophy (MPhil) eller Master of Arts (MA) for humanistiske og samfunnsvitenskapelige fag, og Master of Science (MSc) for realfag og teknologiske fag. Master i rettsvitenskap oversettes offisielt til Master of Laws (LL.M).'